ლეიკემია

ლეიკემია თაშნეშე ლეიკოზი ( — ჩე დო  — ზისხირი) — კიბოშ ლახარეფიშ ბუნა, ნამუთ მუჭოთ წესი ყვილიშ ტვინს იჭყაფუ დო გჷმიჭანუანს ანომალიური ლეიკოციტეფიშ (ჩე თოლეფიშ) კაბეტი მუდანობათ გოჭყაფას. თე ლეიკოციტეფი რსულას მოულირი ვა რე დო ბლასტეფიშ ვარ-და ლეიკემიური თოლეფიშ ჯოხოთ რე ჩინებული. სიმპტომეფი გჷმოჭანაფილი რე ზისხირიშ ნორმალური თოლეფიშ დეფიციტით დო შილებე იკათუანდას ზისხირნტინას დო ზისხირლებეფს, შულადაშ გინაფას, ტემპერატურულ რეაქციაშ დო ინფექციური პროცესეფიშ გოვითარაფაშ მაღალი რისკის.  დიაგნოზი გეთმიაპონჷ ზისხირიშ ანალიზის დო ყვილიშ ტვინიშ ბიოფსიას.

ლეიკემიაშ გჷმმაჭანაფალი ზუსტი ბაძაძი უჩინებუ რე. იკოროცხუ, ნამჷ-და ლეიკემიაშ შხვადოშხვა სახეეფი შხვადოშხვა ბაძაძწკჷმა რე მერსხილი. ლახარაშ ხემანწყუ ფაქტორეფშე აქტუალური რე მუჭოთ ანდოგანი, თაშნეშე მონძალური ფაქტორეფი. რისკ-ფაქტორეფშა მიშმურს  პაპუა, მაიონაფალი გუმოჩხორიაფა, შხვადოშხვა ქიმიკატეფი (სამანგ. ბენზოლი), ქიომოთერაპია დო დაუნიშ სინდრომი. ლეიკემიაშ ფანიური ისტორიაშ მოღვენი პიჯეფს ათე ლახარაშ გოვითარაფაშ მაღალი რისკი უღჷნა. ლეიკემიაშ 4 თარი სახე რე — კონწარი ლიმფობასტური ლეიკემია, კონწარი მიელოიდური ლეიკემია, ქრონიკული ლიმფოციტური ლეიკემია დო ქრონიკული მიელოიდური ლეიკემია — თაშნეშე მუსხირენ მერკეთ მოდვალირი სახე. ლეიკემია დო ლიმფომა კიბოშ ლახარეფიშ ფართო ბუნა რე, ნამუთ გავალს მეთმიონინუანს ზისხირს, ყვილიშ ტვინს დო ლიმფურ სისტემას.

ოკურნალეთ გჷმირინუანა ქიმიოთერაპიაშ, გჷმოჩხორიაფაშ თერაპიაშ, ოღანკე თერაპიაშ დო ყვილიშ ტვინიშ გინორგუაფაშ კანკალე კომბინაცია, გეძინელ ოხვილობაშ მეჯინათ ომანგე კურნალუა დო პალიატური მუკოლუაფა. კურნალუაშ წჷმოძინა დოჸუნს ლეიკემიაშ სახეს დო პაციენტიშ ხანერობას. შედეგეფი იუჯგუშებუ გოვითარაფილჷ ქიანეფს.

სქოლიო

კატეგორია:ლეიკემია